L-Air Force tal-Malażja qalet li r-radar militari juri li l-ajruplan tal-linja tal-ajru Malaysia Airlines, biddel ir-rotta u dar lejn il-Punent qabel sparixxa. It-titjira MH370 minn Kuala Lumpur għal Beijing għebet minn fuq ir-radar is-Sibt ftit wara li telqet mill-Malażja b’239 ruħ abbord. L-operazzjoni ta’ tiftix kompliet tikber biex tkopri aktar żoni fejn jista’ jidher xi fdalijiet mill-ajruplan f’każ li ġġarraf. Iċ-Ċina qed tgħin fl-operazzjoni bl-użu t’għaxar satelliti filwaqt li għexieren ta’ bastimenti, vapuri kummerċjali u ajruplani militari u ċivili qegħdin kollha jagħmlu minn kollox biex jippruvaw jillokalizzaw l-ajruplan. Aktar kmieni sar magħruf li żewġt irġiel li kienu qed jivvjaġġaw b’passaporti misruqa kienu Iranjani u ma kellhomx rabtiet ma’ gruppi terroristiċi.